78. ΑΝΑΓΚ. ΝΟΜΟΣ υπ’ αριθ. 134 της 27/30 Σεπτ. 1967 (ΦΕΚ Α΄ 167) Περί παρατάσεως της αναστολής λήξεως των ελευθέρων μισθώσεων καταστημάτων και άλλων τινών διατάξεων. Άρθρ.1.-1.Η δυνάμει της παρ. 1 του άρθρ. 1 του Νόμ. 4609/1967 ορισθείσα μέχρι 30 Σεπτ. 1967 προθεσμία αναστολής λήξεως των ελευθέρων μισθώσεων καταστημάτων παρατείνεται και αύθις μέχρι 31 Μαρτ. 1968. 2.Δικαστικαί αποφάσεις, διατάσσουσαι έξωσιν εκ καταστήματος ένεκα λήξεως του χρόνου μισθώσεως, εκδοθείσαι μέχρι της ενάρξεως της ισχύος του παρόντος ή τυχόν εκδιδόμεναι διαρκούσης της ισχύος αυτού, δεν εκτελούνται κατά τον χρόνον της εν παρ. 1 αναστολής. 3.Αι διατάξεις των παρ. 4 και 5 του άρθρ. 1 ως και αι του άρθρ. 2 του Ν.Δ. 4539/66, ως η πρώτη τούτων αντικατεστάθη κατά το Ν.Δ. 4560/1966, εξακολουθούσιν ισχύουσαι και έχουσιν εφαρμογήν κατά την διάρκειαν του χρόνου της κατά τας παρ. 1 και 2 αναστολής. Άρθρ.2.-1.Η ισχύς της υπ’ αριθ. 36092/1966 κοινής αποφάσεως των Υπουργών Συντονισμού και Δικαιοσύνης παρατείνεται μέχρι 31 Μαρτ. 1968, τα δε εν αυτή καθορισθέντα, ως καταβλητέον μίσθωμα, ποσοστά (εκατοστά) επί του βασικού μισθώματος, αυξηθέντα δυνάμει της παρ. 2 του άρθρ. 2 του Νόμ. 4609 από 1 Απριλίου μέχρι 30 Σεπτ. 1967 κατά 10% αυξάνονται εισέτι κατ’ ίσον ποσοστόν από 1 Οκτ. 1967. 2.Επί θεάτρων και κινηματογράφων το μέχρι 30 Σεπτ. 1967 καταβαλλόμενον μίσθωμα θα εξακολουθήση να καταβάλληται έως 31 Μαρτ. 1968. Άρθρ.3.-Η ισχύς του παρόντος Α. Νόμου άρχεται από της δημοσιεύσεως αυτού εις την Εφημερίδα της Κυβερνήσεως. 